Verpleegsters geskors na kankerpasiënt glo verkrag isTwee verpleegsters van die Nasionale Hospitaal in Bloemfontein is geskors nadat ŉ terminaal siek kankerpasiënt na bewering verkrag is. Die LUR vir gesondheid in die Vrystaat, Fezi Ngubentomi, sê die twee personeellede is aangesê om nie weer aan te meld vir diens tot die ondersoek afgehandel is nie. Ngubentomi het haar skok uitgespreek oor die beweerde voorval en sê die veiligheid van pasiente is ononderhandelbaar. ŉ Polisiewoordvoerder, kapt. Harry Nagel, sê die 50-jarige vrou se man het aan die polisie gesê die voorval het op 15 Oktober plaasgevind. ŉ Vroulike verpleegster het die vrou glo vasgehou terwyl ‘n manlike verpleegster haar verkrag het. Nagel sê daar is twee verdagtes maar niemand is nog in hegtenis geneem nie. Hy sê die polisie wag op ŉ besluit van die direkteur van openbare vervolging. Die vrou is intussen na ŉ private hospitaal in Bloemfontein oorgeplaas terwyl ŉ saak van verkragting ondersoek word.